Titlu u daħla L-Għanja tal-Għanjiet ta' Salamun. L-għarusa Ħa jiġi jbusni bil-bewsiet ta' fommu. Imħabbtek hija oħla mill-inbid; fwiħatek fihom għaxqa għar-riħa tagħhom, ismek żejt li jitferragħ, għalhekk iħobbuk, lilek, ix-xebbiet. Iġbidni wrajk, ejja niġru! Lili s-sultan daħħalni ġewwa, fil-kmamar tiegħu; ejjew nifirħu, ej' nithennew bik. Bil-ferħ infakkru mħabbtek wisq aktar mill-inbid. Iva, għandhom raġun iħobbuk! L-ewwel taqsima tal-Għanja L-għarusa Jien samra, imma sbejħa, bniet ta' Ġerusalemm , bħat-tined ta' Kedar, bħall-purtieri ta' Salma. Oh! La tqisux il-lewn samrani tiegħi: dak għax ħarqitni x-xemx. L-ulied ta' ommi xegħlu wisq għalija, ġew iqegħduni għassa fuq id-dwieli, lili, li d-dielja tiegħi, li hi tiegħi, għassa tagħha ma qgħadtx! Inti, li qalbi tħobbok , fittex għidli: fejn tmur biex tirgħa l-merħla, fejn, f'nofsinhar, teħodha biex tistrieħ? Biex ma negħjiex niġġerra wara l-merħliet ta' sħabek! Il-kor Jekk dan int ma tafux, l-isbaħ fost in-nisa, mur mnejn għaddiet il-merħla, u irgħa l-gidjien tiegħek ħdejn l-għerejjex tar-rgħajja. L-għarus Lid-debba tiegħi f'karru tal-Fargħun marbuta inxebbhek jiena, maħbuba tiegħi. Ħelwin huma ħaddejk bejn dawk l-imsielet, għonqok bil-ġiżirani. Ħnienaq tad-deheb nagħmlulek, u wkoll żibeġ tal-fidda. Djalogu bejn l-għarajjes Waqt li s-sultan fuq id-divan kien qiegħed, l-ispika tiegħi tat il-fwieħa tagħha. Il-maħbub tiegħi borża mirra għalija, bejn ħobbejja mqiegħda. Il-maħbuba tiegħi għanqud ward tal-ħenna fid-dwieli ta' Għajn-geddi. Kemm int sabiħa, maħbuba tiegħi, kemm int sabiħa! Għajnejk qishom ħamiema. U int, kemm int sabiħ, maħbub tiegħi, int ħelu tabilħaqq! Tassew, sodditna l-ħdura. It-travi tad-dar tagħna huma taċ-ċedru, bis-saqaf taċ-ċipress.